Μιλτιάδης Ι. Βαρβιτσιώτης

Ο Μιλτιάδης Ι. Βαρβιτσιώτης (Γλυφάδα, 21 Ιουνίου 1969) είναι Έλληνας δικηγόρος και πρώην πολιτικός, που διετέλεσε υπουργός σε διάφορες θέσεις έως τον Σεπτέμβριο του 2023. Υπήρξε βουλευτής με τη Νέα Δημοκρατία από το 2000 έως το 2024 αντιπροσωπεύοντας την εκλογική περιφέρεια Β2΄ Δυτικού Τομέα Αθηνών.

Υπηρέτησε ως υπουργός Ναυτιλίας και Αιγαίου, από το 2013 έως το 2015, ως υφυπουργός Εξωτερικών, από τον Ιανουάριο έως τον Οκτώβριο του 2009 και από τον Ιούλιο του 2019 έως τον Μάιο του 2023, ως αναπληρωτής υπουργός Εξωτερικών. Ανέλαβε υπουργός Ναυτιλίας και Νησιωτικής Πολιτικής στις 27 Ιουνίου 2023 και παραιτήθηκε τις 11 Σεπτεμβρίου, μετά τον θάνατο επιβάτη σε επιβατηγό πλοίο στον Πειραιά και με αφορμή δηλώσεις που έκανε ο ίδιος. 

Από τον Μάιο του 2024 είναι αντιπρόεδρος και διευθύνων σύμβουλος των Ναυπηγείων Σκαραμαγκά.

Βιογραφία
Γεννήθηκε το 1969 στη Γλυφάδα και είναι γιος του πρώην υπουργού, βουλευτή και ευρωβουλευτή Ιωάννη Βαρβιτσιώτη και εγγονός του Μιλτιάδη Βαρβιτσιώτη του οποίου φέρει το όνομα. Κατάγεται από οικογένεια της Λακωνίας και πιο συγκεκριμένα της Βαρβίτσας Λακωνίας, με μεγάλη πολιτική παράδοση από αρχής βασιλείας του Γεωργίου Α΄, το 1864.

Σπούδασε νομικά στο Πανεπιστήμιο Αθηνών και πολιτικές επιστήμες στο Extension School του Πανεπιστήμιο Χάρβαρντ της Βοστώνης με ειδίκευση στον τομέα διεθνών σχέσεων. Η μεταπτυχιακή του εργασία είχε θέμα «Η Ελλάδα και οι Μεγάλες Δυνάμεις 1910-1920».

Με την επιστροφή του στην Ελλάδα ασχολήθηκε ως δικηγόρος σε θέματα χρηματιστηρίου, κεφαλαιαγοράς, τηλεπικοινωνιών καθώς και ναυτιλιακά, ενώ φέρεται να έχει συμμετάσχει σε πολλά συνέδρια σχετικά με τις ελληνοαμερικανικές σχέσεις για βαλκανικά θέματα και την ασφάλεια της περιοχής.

Διαμένει μόνιμα στη Γλυφάδα.

 Πολιτική σταδιοδρομία 

Δραστηριοποιήθηκε πολιτικά από νεαρή ηλικία και ήταν στέλεχος της ΜΑΚΙ, μαθητικής παράταξης της Ν.Δ. και της ΟΝΝΕΔ, νεολαίας της Ν.Δ. Το 1997 στο 5ο συνέδριο της Νέας Δημοκρατίας εκλέχθηκε μέλος της Κεντρικής Επιτροπής του κόμματος.

Κοινοβουλευτική παρουσία
Ο Βαρβιτσιώτης ήταν πρόεδρος της Διαρκούς Επιτροπής Εθνικής Άμυνας και Εξωτερικών Υποθέσεων του Ελληνικού Κοινοβουλίου για την περίοδο που ξεκίνησε στις 28/06/2012. Έχει διατελέσει γραμματέας της Βουλής.

Στις βουλευτικές εκλογές του 2000 εκλέχτηκε για πρώτη φορά βουλευτής στη Β΄ Περιφέρεια Αθηνών, με το κόμμα της Νέας Δημοκρατίας και επανεξελέγη ομοίως στις εκλογές του 2004, του 2007, του 2009 και στις δυο εκλογικές αναμετρήσεις του 2012.

Στις κοινοβουλευτικές εκλογές της 7ης Ιουλίου 2019 και μετά τον χωρισμό της Β' Αθηνών, εξελέγη πρώτος σε σταυρούς βουλευτής με τη Νέα Δημοκρατία στο Β2 Δυτικό Τομέα Αθηνών και κατόπιν ανέλαβε τα καθήκοντα του Αναπληρωτή Υπουργού Εξωτερικών στην Κυβέρνηση του Κυριάκου Μητσοτάκη.

Κατά την περίοδο 2001–2004 διετέλεσε υπεύθυνος του κόμματος σε θέματα ναυτιλίας και την επόμενη περίοδο 2004–2007 είχε την ευθύνη του τομέα ανάπτυξης, ενώ παράλληλα στο διάστημα 2006 - 2007 διετέλεσε αναπληρωτής κοινοβουλευτικός εκπρόσωπος. Στη συνέχεια, από τον Σεπτέμβριο του 2007 μέχρι τον Ιανουάριο του 2009 διετέλεσε πρόεδρος της Επιτροπής Εξωτερικών και Εθνικής Άμυνας της Βουλής, μετέχοντας στη διαρκή Επιτροπή Παραγωγής και Εμπορίου καθώς και στη μόνιμη Επιτροπή Περιβάλλοντος της Βουλής. Έχει διατελέσει γραμματέας της Βουλής.

 Υπουργική θητεία 
Με τον ανασχηματισμό της 7ης Ιανουαρίου του 2009 τοποθετήθηκε στη θέση του Υφυπουργού Εξωτερικών αρμοδίου για θέματα οικονομικής διπλωματίας και αναπτυξιακής βοήθειας, θέση την οποία κατείχε μέχρι τις 7 Οκτωβρίου 2009, στην Κυβέρνηση του Κώστα Καραμανλή.Ορκίζεται αύριο η νέα κυβέρνηση Καραμανλή, Εκτός: Αλογοσκούφης, Φώλιας, Λιάπης, Δούκας Κοντός, Τζήμας , Το Βήμα, 7 Ιανουαρίου 2009, ανακτήθηκε στις 7 Ιανουαρίου 2009.

Διετέλεσε υπουργός Ναυτιλίας και Αιγαίου στην κυβέρνηση Σαμαρά, από τον Ιούνιο του 2013 έως τον Ιανουάριο του 2015. Στις κυβερνήσεις του Κυριάκου Μητσοτάκη διετέλεσε αναπληρωτής υπουργός Εξωτερικών από τον Ιούλιο του 2019 έως τον Μάιο του 2023. Στις 27 Ιουνίου 2023 διορίστηκε υπουργός Ναυτιλίας και Νησιωτικής Πολιτικής αλλά παραιτήθηκε στις 11 Σεπτεμβρίου, μετά τον θάνατο επιβάτη σε επιβατηγό πλοίο στον Πειραιά και με αφορμή δηλώσεις που έκανε ο ίδιος.

Αυτοδιοικητικές εκλογές 2010
Κατά τις αυτοδιοικητικές εκλογές του 2010 ο Βαρβιτσιώτης ήταν υποψήφιος δήμαρχος Γλυφάδας. Έλαβε ποσοστό 29,6%  έναντι του 26,84% του αντιπάλου του Κώστα Κόκκορη τον οποίο υποστήριζε το ΠΑΣΟΚ. Στο πλευρό του Βαρβιτσιώτη για τον επαναληπτικό γύρο των εκλογών τάχθηκαν ο δήμαρχος Γλυφάδας, Γ. Θεοδωρόπουλος, ο τ. δήμαρχος Στυλ. Σφακιανάκης καθώς και ο Στάθης Β. Παναγούλης, όλοι με ανοικτές επιστολές στον τοπικό τύπο.

Στον επαναληπτικό γύρο των δημοτικών εκλογών ο συνδυασμός του Βαρβιτσιώτη έλαβε συνολικά 11.206 ψήφους, ή ποσοστό 49,88%, έναντι του αντιπάλου του Κ. Κόκκορη που έλαβε συνολικά 11.258 ψήφους, ή ποσοστό 50,12% με το οποίο και αναδείχθηκε νικητής.

Παραπομπές

Κατηγορία:Βουλευτές εκλεγμένοι με τη Νέα Δημοκρατία
Κατηγορία:Έλληνες υπουργοί Ναυτιλίας και Αιγαίου
Κατηγορία:Βουλευτές Β΄ Αθηνών
Κατηγορία:Έλληνες υφυπουργοί Εξωτερικών
Κατηγορία:Οικογένεια Λαναρά
Κατηγορία:Βουλευτές Β2΄ Δυτικού Τομέα Αθηνών
Κατηγορία:Έλληνες αναπληρωτές υπουργοί Εξωτερικών
Κατηγορία:Έλληνες πολιτικοί του 21ου αιώνα
Κατηγορία:Έλληνες δικηγόροι του 20ού αιώνα
Κατηγορία:Απόφοιτοι Εθνικού και Καποδιστριακού Πανεπιστημίου Αθηνών